Jensens Fiskerestaurant i Sæby har definitivt opgivet at hedde Jensen, oplyser DR Nordjylland. For tre måneder siden afgjorde Højesteret, at fiskerestrauranten skulle skifte navn, fordi det mindede for meget om bøfkæden Jensen's Bøfhus Efter en del polemik på de sociale medier udtalte Bøfhusets direktør, Palle Skov Jensen, til flere medier, at Jensens Fiskerestaurant godt må beholde sit navn - men kun i Sæby. Alligevel føler indehaver Jacob Jensen sig alligevel presset til at skifte navn: - Han vil ikke give mig lov til at have en til hjemmeside, der hedder Jensens Fiskerestaurant. Senere, efter at der har været stille i medierne, forlangte han også, at jeg fjerner bogstaverne fra min butik, siger Jacob Jensen til DR Nordjylland. Han mener, at Palle Skov Jensen er løbet fra et løfte: - Det er at lyve. Jeg synes simpelthen, at det er dårlig stil. Det er ikke min måde at leve livet på, konstaterer Jacob Jensen. Jensens Fiskerestaurant har nu skiftet navn til Jacobs Fiskerestaurant. Desuden har Jacob Jensen set sig nødsaget til at lave ny hjemmeside og Facebook-side. Det har fredag ikke været muligt for DR Nordjylland at få en kommentar fra direktør Palle Jensen fra Jensen's Bøfhus.

Opsummering:
Jensens Fiskerestaurant opgiver nu at hedde Jensens. Bøf-kæden presser Jacob Jensen til det, mener han.